पाएं अपने शहर की ताज़ा ख़बरें और फ्री ई-पेपरडाउनलोड करें
चंडीगढ़ । मुझे समझ नहीं आ रहा था कि आगे की एडमिशन की फीस के लिए पैसों का इंतजाम किस तरह होगा। लेकिन अब मुश्किलें हल होती नजर आ रही हैं। अब मेरे सितारे चमक गए हैं। यह कहना है गवर्नमेंट मॉडल सीनियर सेकेंडरी स्कूल सेक्टर 10 से इसी साल 12वीं करने वाले मनीष बिष्ट का। सेंट्रल बोर्ड ऑफ सेकेंडरी एजुकेशन (सीबीएसई) मनीष को एक लाख रुपए बतौर इनाम देने जा रहा है।
सीबीएसई ने इसकी जानकारी स्कूल प्रशासन को ईमेल के जरिए दे दी है। मनीष ने 12वीं में वोकेशनल कोर्स 'होटल मैनेजमेंट' में 89 परसेंट माक्र्स लेकर चंडीगढ़ में टॉप किया है। जिन परिस्थितियों में मनीष ने टॉप किया वह उसके लिए कभी आसान नहीं थीं। सेक्टर-10 मेंएक कमरे के मकान में रहने वाले मनीष के घर की आर्थिक स्थिति मजबूत नहीं है।
उसके पिता मदन सिंह एक प्राइवेट कैंटीन में काम करते हैं जबकि मां भारती हाउसवाइफ हैं। मनीष की बड़ी बहन निशा ने हाल ही में बीकॉम पूरी की है। मनीष ने कहा कि जब घर के किसी सदस्य को टीवी देखना होता था या घर पर कोई मेहमान आ जाता था तो वह बरामदे में बैठकर पढ़ता था।
मनीष ने कहा कि इस दो साल के कोर्स में कई डिश बनानी सीखीं। मैं दावे के साथ कह सकता हूं कि जो भी मेरे हाथ की बिरयानी और केक खाएगा वह उंगलियां भी चाट जाएगा। घर पर भी कई बार मैंने इसे बनाया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn